รัฐบาลไทย-ข่าวทำเนียบรัฐบาล-นายกรัฐมนตรีประชุมร่วม ก.บ.ภ.-ก.น.จ. เห็นชอบแผนพัฒนาจังหวัด และแผนพัฒนากลุ่มจังหวัดปี 61-64 พร้อมเห็นชอบแผนพัฒนาภาค และกรอบแผนงานโครงการสำคัญที่สอดคล้องกับแผนฯ ปี 60-64
วันจันทร์ที่ 26 กุมภาพันธ์ 2561
นายกรัฐมนตรีประชุมร่วม ก.บ.ภ.-ก.น.จ. เห็นชอบแผนพัฒนาจังหวัด และแผนพัฒนากลุ่มจังหวัดปี 61-64 พร้อมเห็นชอบแผนพัฒนาภาค และกรอบแผนงานโครงการสําคัญที่สอดคล้องกับแผนฯ ปี 60-64
ที่ประชุมร่วม ก.บ.ภ.-ก.น.จ.เห็นชอบแผนพัฒนาจังหวัดและแผนพัฒนากลุ่มจังหวัดปี 61-64 รวม 2,399 โครงการวงเงินรวมกว่า 5.7 หมื่นล้านบาท-เห็นชอบแผนพัฒนาภาคและกรอบแผนงานโครงการสําคัญที่สอดคล้องกับแผนฯปี 60-64 รวม 1,195 โครงการวงเงินกว่า 1 ล้าน 4 แสนล้านบาท
วันนี้ (26 ก.พ.61) เวลา 13.30 น. ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมร่วมคณะกรรมการบูรณาการนโยบายพัฒนาภาค (ก.บ.ภ.) และ คณะกรรมการนโยบายการบริหารงานจังหวัดและกลุ่มจังหวัดแบบบูรณาการ (ก.น.จ.) ครั้งที่ 1/2561 โดยมี นายสมคิด จาตุศรีพิทักษ์ รองนายกรัฐมนตรี นายวิษณุ เครืองาม รองนายกรัฐมนตรี รัฐมนตรี และผู้ที่เกี่ยวข้อง เข้าร่วมการประชุม สรุปผลการประชุม ดังนี้
ที่ประชุมได้ร่วมกันพิจารณาแผนพัฒนาจังหวัดและกลุ่มจังหวัด พ.ศ. 2561-2564 และแผนปฏิบัติราชการประจําปีงบประมาณ พ.ศ. 2562 ซึ่งคณะกรรมการ ก.น.จ. นําเสนอคณะกรรมการ ก.บ.ภ. พิจารณาให้ความเห็นชอบ ต่อจากนั้น คณะกรรมการ ก.บ.ภ. ได้พิจารณาแผนพัฒนาภาคและกรอบแผนงานโครงการสําคัญ ปี พ.ศ. 2560-2564 แผนปฏิบัติการภาคประจําปีงบประมาณ พ.ศ. 2562 ตามที่คณะกรรมการบูรณาการนโยบายพัฒนาภาค (อ.ก.บ.ภ.) ซึ่งรองนายกรัฐมนตรีเป็นประธานทั้ง 5 คณะเสนอ และมีมติที่สําคัญ ดังนี้
ที่ประชุมเห็นชอบแผนพัฒนาจังหวัด 76 จังหวัด และแผนพัฒนากลุ่มจังหวัด 18 กลุ่มจังหวัด พ.ศ. 2561-2564 รวมทั้งแผนปฏิบัติราชการและคําของบประมาณ ประจําปีงบประมาณ พ.ศ. 2562 ของจังหวัด 76 จังหวัดและของกลุ่มจังหวัด 18 กลุ่มจังหวัด จํานวน 2,399 โครงการ วงเงินรวม 57,448,516,238 บาท โดยเป็นงบประมาณในกรอบวงเงินที่จัดสรรไว้แล้ว (Y1) จํานวน 28,847.976 ล้านบาท และนอกกรอบวงเงิน (Y2) 28,600.539 ล้านบาท ซึ่งเป็นกลุ่มโครงการที่สํารองไว้ดําเนินการในลําดับความสําคัญต่อไป
พร้อมกับที่ประชุมเห็นชอบแผนพัฒนาภาคและกรอบแผนงานโครงการสําคัญที่สอดคล้องกับแผนพัฒนาภาค ปี พ.ศ. 2560-2564 จํานวน 1,195 โครงการ วงเงินรวม 1,438,122.30 ล้านบาท
ในส่วนของแผนปฏิบัติการภาคปีงบประมาณ พ.ศ. 2562 ที่ประชุมเห็นชอบแผนงานโครงการที่ส่วนราชการ รัฐวิสาหกิจ เสนอเพื่อขับเคลื่อนการพัฒนาภาค จํานวน 1,138 โครงการ วงเงินงบประมาณ 415,146.14 ล้านบาท พร้อมกับรับทราบแผนงานโครงการของจังหวัดและกลุ่มจังหวัด ที่ดําเนินการเพื่อขับเคลื่อนการพัฒนาภาค จํานวน 734 โครงการ วงเงินงบประมาณ 31,932.07 ล้านบาท และเห็นชอบในหลักการให้กระทรวงรับข้อเสนอแผนงานโครงการที่จังหวัดและกลุ่มจังหวัดขอให้ดําเนินการเพื่อขับเคลื่อนการพัฒนาภาค จํานวน 1,080 โครงการ วงเงิน 298,530.44 ล้านบาท ไปพิจารณาดําเนินการตามความเหมาะสม
ทั้งนี้ นายกรัฐมนตรีได้มอบนโยบายให้กับที่ประชุมว่า การทํางานต้องสอดคล้องกับยุทธศาสตร์ชาติ ยึดแนวทางพระราชทาน “เข้าใจ เข้าถึง พัฒนา” บนพื้นฐานการมีส่วนร่วมและตอบสนองความต้องการของประชาชน โดยประยุกต์ใช้หลักการ Data analytic นําฐานข้อมูลขนาดใหญ่ (Big Data) ที่รัฐบาลมอบหมายให้หน่วยงานที่เกี่ยวข้องจัดทําขึ้นมาเพิ่มประสิทธิภาพการบริหารจัดการภาครัฐ เช่น การพัฒนาและบริหารจัดการเมือง พัฒนาด้านเศรษฐกิจและสังคม การบริหารจัดการด้านความมั่นคง ลดปัญหาอาชญากรรม เป็นต้น และนายกรัฐมนตรียังได้กล่าวขอบคุณคณะกรรมการ คณะอนุกรรมการ ซึ่งประกอบด้วยหน่วยงานภาครัฐ การสนับสนุนจากภาคเอกชน นักวิชาการ และผู้ทรงคุณวุฒิ ที่มาร่วมเป็นกรรมการบูรณาการเชื่อมโยง Agenda-Function-Area เพื่อให้การพัฒนาพื้นที่ประสานสอดคล้องกันทั้งระบบ
---------------------------
กลุ่มประชาสัมพันธ์และเผยแพร่ สํานักโฆษก
(ข้อมูลจากฝ่ายเลขานุการร่วม กบภ.-กนจ.)